Document ID: /roh_data/filtered/fineweb-2-filterrobots_roh.jsonl.gz/18442

En ina columna en la Quotidiana crititgescha Martin Gabriel, il secretari da la Lia Rumantscha l'engaschi dal chantun en connex cun la promoziun dal rumantsch. Cunzunt quai che pertutga inscripziuns pudess il chantun anc vegnir pli activ, di Martin Gabriel. El sustegnia l'idea da la Pro Grigioni Italiano d'ina persuna da mediaziun tar il chantun che surveglia ch'il chantun sa tegnia vid la lescha da la lingua.
Il cusseglier guvernativ responsabel Jon Domenic Parolini ha prendì posiziun tar la critica:
Ils uffizis dal chantun han l'obligaziun da far diever dal rumantsch. In'analisa interna vegnia a mussar sch’i dovria dapli sensibilisaziun. La Lia haja dentant er ina gronda responsabladad da sensibilisar quels che stuessan duvrar il rumantsch.
RR novitads 17:00